شايل كّلب للطعنة يفتح باب . 2013
جنت شايل كّلب للطعنة يفتح باب .
ماي الكصة غالي ابليس ميبديه
وشريد اترجة منك مايك تبدة
جنت شايل كّلب للطعنة يفتح باب
وانتة بوجه بلبل بابك تسدة
طلع من كلبي حبك ما يرد هيهات
ابو عيال وغبش جيلات متردة
جنت يمي بنعيم منين متصد ماي
ياهو الجابرك تكعد ورة السدة
اذا رايد عشكّ شد روحك بغربيل
موش بهزة وحدة اتطيح من عندة
اعمة او وجدت بالضلمة راس الخيط
لزمت الخيط كل عقلك تضل عكدة
مكان البي كعدنا ازرعت بي عاكول
حتة لغير واحد ما تصح كعدة
شنو هوة العشك قابل حلات ارواح
وانة شحصلت وياك من عندة
من احجي القهر يفزع المابي خير
واتحداك اذا تكدرلة وتردة
اليحبك صدك كون بحجي يدفيك
من يفوت شامت تكعد بسدة
اليحبك صدك لو لحضة عنة تغيب
يبجي دموع تبقى اثارها بخدة
ما خنتك لذالك ما حسبت تخون
اشمها وما افكر شوك بالوردة
اليشد السرج عل مهرة مو خيال
لان خايف يطيح وفكر بشدة
من ضميت سيفي كرابي راد يثور
بس كتلة الحبيب كبالك تهدة
واجي بواهس طفل كالولة باجر عيد
ما يحملة يوم اتمام للعدة
الرزة علة كصت الباب بصمة عار
يصرخ باب بيتك من تجي تسدة
اشب ولخاطرك طفيت نار الغيض
اسامح والجبين من الخجل ندة
بعد ماجيب نحري لسيفك تحد بي
دورلك نحر بي سيفك تحدة
لشاعرها مهند العزاوي ,,ِ